Kostarika apuso

La Kostarika apuso, Chaetura fumosa, estas eta birdo de la familio de Apusedoj, kiu enhavas ankaŭ la apusojn, apusetojn, salanganojn, ktp.HBW and BirdLife International (2021) Handbook of the Birds of the World and BirdLife International digital checklist of the birds of the world. Versio 6. Disponebla ĉe:  Alirita la 7an de Aŭgusto, 2022 Ĝi troviĝas en Kostariko kaj Panamo.

Taksonomio kaj sistematiko

Dum multo de la 20a jarcento la Kostarika apuso estis traktita kiel subspecio de la Stripuga pinglovostulo (C. spinicaudus). Antaŭ tiam ĝi estis metita en la genron Acanthylis kun kelkaj aliaj apusoj kiuj estas nun en la genron Chaetura. La Kostarika apuso estas monotipa.

Aspekto
La Kostarika apuso estas ĉirkaŭ 11 cm longa. Ambaŭ seksoj estas similaj. Ilia kapo estas malhelbruna. Iliaj supraj partoj estas plejparte fulgonigraj kun blua brilo kaj palgrizeca pugo kaj obtuze nigraj supravostaj kovriloj. Ilia gorĝo kaj brusto estas palgrizecaj.

Distribuado kaj habitato
La Kostarika apuso troviĝas ekde sudokcidenta Kostariko orienten ĝis okcidenta Panamo en la provinco Ĉirikio. La Internacia Ornitologia Komitato lokas ĝin ankaŭ en Kolombio, sed la Sudamerika Klasifika Komitato de la Usona Ornitologia Societo ne havas registrojn el tiu lando.Remsen, J. V., Jr., J. I. Areta, E. Bonaccorso, S. Claramunt, A. Jaramillo, D. F. Lane, J. F. Pacheco, M. B. Robbins, F. G. Stiles, kaj K. J. Zimmer. Versio de 24a de Julio 2022. Species Lists of Birds for South American Countries and Territories.  Alirita la 24an de Julio, 2022 Ĝi troviĝas en pluraj arbartipoj, duonmalfermaj areoj, paŝtejoj kaj agrikulturaj kampoj. En alteco ĝi plejparte troviĝas sub 900 m, sed troviĝas ĝis 1 200 m en la pli malsekaj partoj de sia teritorio.

Kutimaro
Movoj
La Kostarika apuso estas konsiderata tutjara loĝanto (nemigranta) tra sia tuta teritorio.

Manĝado
Kiel ĉiuj apusoj, la Kostarika apuso estas aera insektomanĝanto. Ĝi ofte manĝadas en grupoj kun aliaj apusaj specioj kaj hirundoj. Kiam ĝi manĝas nur kun samspeciuloj, la grupoj povas havi ĝis 50 individuojn. Oni supozas, ke ĝia dieto estas esence la sama kiel tiu de la stripuga apuso; studo en Panamo trovis, ke la dieto de la specio tie konsistis plejparte el dipteroj, himenopteroj kaj koleopteroj.

Reproduktado
Nenio estas konata pri la reprodukta fenologio de la Kostarika apuso, kaj ĝia nesto kaj ovoj ne estas priskribitaj.

Voĉo
La Kostarika apuso faras "altatonajn kriojn kiel ekzemple unuopajn notojn 'ŭit', 'ciŭ' aŭ 'cii'" kaj kutime kombinas ilin kun "pli longaj pepadaj serioj kiel ekzemple 'tititititititi' aŭ 'titititrrrr'."

Statuso
La IUCN taksis la Kostarikan apuson kiel Malplej Zorgigan. Kvankam ĝi havas iom limigitan teritorion, ĝia ĉirkaŭkalkulita populacio de inter 20 000 kaj 50 000 maturaj individuoj supozeble estas stabila. Neniu tuja minaco estis identigita. Ĝi estas "ofte la plej ofta Chaetura ene de sia teritorio" kaj estas konsiderata abunda en la kostarikaj malaltebenaĵoj, kvankam malofta en Panamo. Ĝi troviĝas en pluraj protektitaj areoj.

Referencoj 

 Swifts de Chantler kaj Driessens, ISBN 1-873403-83-6

Kategorio:Apusedoj
Kategorio:Birdoj de Kostariko
Kategorio:Birdoj de Panamo